Elle Sofe Sara

Elle Sofe Sara (tidligere Elle Sofe Henriksen, født i 1984 i Guovdageaidnu) er en norsk samisk koreograf og regissør.

Hun er utdannet som dansekunstner ved Trinity Laban Conservatoire i London (2003-2006). I 2007 koreograferte og regisserte hun dansefilmen Biegga savkala duoddara duohken lea soames, som ble vist på Tromsø internasjonale filmfestival og Riddu riđđu-festivalen. Filmen vant Čorvos-prisen og publikumsprisen på Samisk filmfestival i 2007. I perioden 2007-2010 hadde hun engasjement ved Åarjelhsaemien Teatere under ledelse av Ada Einmo Jürgensen. 

Hun tok mastergrad i koreografi ved Kunsthøgskolen i Oslo (2008-2010) og premierte i 2010 med Beatnaga ii galgga gulgii geahččat på Dansens hus i Oslo. I 2011 laget hun kortfilmen Juoigangiehta. I 2012 var hun festivalprofil på DanseFestival Barents, hvor hun samarbeidet med den kinesiske koreografen Liu Qi. Hennes verk Jorggáhallan med musikk av komponistene Wimme Saari og Tapani Rinne ble også vist det året som et bestillingsverk for Indiginous Media Conference. I 2012 reiste hun til Tasiilaq i Øst-Grønland for å jobbe med den grønlandske forfatteren Lana Hansen og den samiske kunstneren Joar Nango.

I 2010 var hun med å arrangere kunstnerlab KOLT for urfolks kunstnere på Riddu riđđu festival sammen med Alexandra Wingate. Kunstnere som deltok på KOLT Riddu var blant annet Lisandro Guarcax, Rosa Chavez, Lena Stenberg, Matti Aikio, Mike Thomsen og Banhi-re Kayapo. Påsken 2011 arrangerte hun og Alexandra Wingate KOLT Kautokeino hvor deltakerne var blant annet Hilde Skancke Pedersen, Lana Hansen, Stine Marcinkowski og Marianne Kjærsund.

Sammen med kunstneren Máret Ánne Sara grunnla hun det samiske kunstnerkollektivet, Dáiddadállu i 2014. Samiske kunstnere innenfor ulike kunstformer er i dag en del av Dáiddadállu. 

I 2015 hadde kortfilmen Sámi bojá premiere som del av Seven Sámi Stories, initiert av Internašunála Sámi Filbmainstituhtta, det internasjonale samiske filminstituttet. I 2015 koreograferte hun bestillingsverk for Kedja Hammerfest initiert av Davvi senter for scenekunst (tidligere Dansearena nord). I 2017 arrangerte hun seminar Vuoiŋŋalaš vierut om samiske åndelige tradisjoner i samarbeid med Sámi allaskuvla og førsteamanuensis Lovisa Sjøberg Mienna.

Hun debuterte som regissør på teater i 2018, med Pippi Langstrømpe på nordsamisk på Det samiske nasjonalteateret Beaivvaš. I tillegg har hun har koreografert Jielemen aavoe, Snøfrid og Njuorju Niila for Det samiske nasjonalteateret Beaivváš og Mon lean duhát jagi for Giron Sámi teater i Kiruna.

I 2019 regisserte og produserte hun kortfilmene Giitu giitu og Ribadit. Ribadit vant Moon Jury Prize ved Imagine Native Film + Media Arts Festival i Toronto.

I 2020-2021 var hun kunstnerisk profil ved Festspillene i Nord-Norge, og åpnet festivalen med forestillingen Vástádus eana/ The answer is land. Andre medvirkende i forestillingen var blant annet komponist Frode Fjellheim, joiker Sara Marielle Gaup Beaska, joiker Kajsa Balto, kunstner Elin Melberg.

Hun fikk Telenors kulturpris Grenseløs kommunikasjon for 2023 og et prisbeløp på  kroner.

Elle Sofe og Joar Nango vant Dansekritikerprisen 2023, for verket BIRGET- Ways to deal, ways to heal.

Filmografi 

 2019: Ribadit / Pulling in the belt
 2019: Giitu giitu/ Thank you Lord
 2015: Sámi bojá/ Sámi boy
 2011: Juoigangiehta/ The yoking hand
 2007: Biegga savkala duoddara duohken lea soames/ The wind whispers there is someone behind the tundra

Forestillinger 
 2023: BIRGET- ways to deal, ways to heal
 2021: Vástádus eana/ The answer is land
 2012: Jorggáhallan
 2010: Beatnaga ii galgga gulgi geahččat

Referanser

Eksterne lenker 
 

Samiske regissører
Norske filmregissører
Norske manusforfattere
Norske dansere